รัฐบาลให้ความสำคัญด้านการพัฒนาทรัพยากรมนุษย์ ย้ำกระทรวงศึกษาธิการเป็นหน่วยงานที่สำคัญในการพัฒนากำลังคนให้มีคุณภาพ
นายวิษณุ เครืองาม รองนายกรัฐมนตรี เป็นประธานโครงการประชุมเครือข่ายการศึกษาและหุ้นส่วนทางเศรษฐกิจเรื่อง‘ทิศทางการศึกษาไทยกับการพัฒนาทรัพยากรมนุษย์ในศตวรรษที่ 21 เพื่อรองรับการเปลี่ยนแปลงสำหรับการทำงานในโลกที่ผันผวน’ จัดโดยสำนักงานเลขาธิการสภาการศึกษารองนายกรัฐมนตรี กล่าวว่า  สิ่งสำคัญของยุทธศาสตร์ชาติ 20 ปีของรัฐบาลมีอยู่หนึ่งยุทธศาสตร์ที่ว่าการด้วยการพัฒนาทรัพยากรมนุษย์คือ การพัฒนาคนไทยให้มีคุณภาพ ซึ่งโครงการที่ สกศ.จัดขึ้นในครั้งนี้ถือเป็นหัวใจหลักสำคัญของการพัฒนาทรัพยากรมนุษย์ ซึ่งการพัฒนาเรื่องดังกล่าวจะต้องอาศัยความร่วมมือจากหลายหน่วยงาน เช่น กระทรวงการพัฒนาสังคมและความมั่นคงของมนุษย์ (พม.) กระทรวงแรงงาน  แต่หน่วยงานที่สำคัญที่สุดในการที่จะพัฒนาทรัพยากรมนุษย์ให้มีคุณภาพได้คือ กระทรวงศึกษาธิการ (ศธ.)  เพราะเป็นกระทรวงต้นน้ำ หากอยากเห็นคนในอนาคตเป็นอย่างไร จะต้องเติมสิ่งเหล่านั้นไปด้วยระบบการศึกษา โดยจะนำการศึกษามาต่อยอดในการพัฒนาทรัพยากรมนุษย์ เพื่อสร้างคนในอนาคตอย่างมีคุณภาพ ซึ่งการเชิญหน่วยงานภาคเอชนไม่ว่าจะเป็นหอการค้าต่างประเทศจากประเทศฟินแลนด์ สิงคโปร์ เข้ามาร่วมงานนั้น เพื่อต้องการระดมความคิดเห็นในการสร้างคนสู่อนาคตเนื่องจากกลุ่มหอการค้าจากต่างประเทศถือเป็นผู้ใช้คน ซึ่งจะเข้ามาช่วยวางแผนผลิตคนได้อย่างตรงจุดไล่ตั้งแต่ระดับปฐมวัยไปจนถึงมัธยมศึกษา ทั้งนี้ในฐานะรัฐบาลเราเคยเปิดเวทีรับฟังความคิดเห็นจากหลากหลายหน่วยงานทั้งรัฐและเอกชนในด้านกฎหมาย แต่ครั้งนี้เป็นการเปิดเวทีการศึกษาที่มีผู้แทนจากนานาชาติมาร่วมระดมความคิด ซึ่ง สกศ.ตื่นตัวที่จะดำเนินการเรื่องนี้อย่างเต็มที่ เชื่อว่าการผลิตคงกำลังคนในอนาคตจะสำเร็จอย่างเป็นรูปธรรมแน่นอน รองนายกรัฐมนตรี อยากให้คนไทยตื่นกับความท้าทายในโลกที่เปลี่ยนแปลงอยู่ตลอดเวลา เนื่องจากทุกวันนี้อยู่กับความไม่แน่นอนของเทคโนโลยี โดยสังคมไทยจะต้องปรับให้ทันกับสิ่งต่างๆ เหล่านี้ และเป็นหน้าที่ของ ศธ.ที่จะต้องปรับการเรียนสอนให้มีความทันสมัย สอนเด็กให้รู้จักคิดวิเคราะห์เป็นมากขึ้นด้วย